Úradný vestník L 088 , 05/04/1996 S. 0005 - 0006



Smernica Rady 96/21/ES z 29. marca 1996, ktorá mení a dopĺňa smernicu Komisie 94/54/ES týkajúcu sa povinného uvádzania podrobných údajov v označení určitých potravín okrem tých, ktoré ustanovuje smernica 79/112/EHS RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na smernicu Rady 79/112/EHS z 18. decembra 1978 o aproximácii právnych predpisov členských štátov týkajúcich sa označovania, prezentácie a reklamy potravín [1], najmä na jej článok 4 ods. 2, so zreteľom na smernicu Európskeho parlamentu a Rady 94/35/ES z 30. júna 1994 o sladidlách používaných v potravinách, najmä na jej článok 6 [2], so zreteľom na návrh Komisie, keďže smernica Komisie 94/54/ES z 18. novembra 1994 týkajúca sa povinného uvádzania podrobných údajov v označení okrem tých, ktoré ustanovuje smernica 79/112/EHS [3], obsahuje zoznam potravín, ktorých označenie musí obsahovať jeden alebo niekoľko ďalších doplňujúcich údajov; keďže účelom tejto smernice je doplniť danú prílohu o potraviny obsahujúce sladidlá; keďže so zreteľom na rozsah a účinky navrhovanej činnosti, sú opatrenia spoločenstva zavádzané touto smernicou nielen potrebné, ale aj zásadné na dosiahnutie stanovených cieľov; keďže tieto ciele nemôžu členské štáty dosiahnuť samostatne; keďže okrem toho smernica 94/35/ES už stanovuje dosiahnutie týchto cieľov na úrovni spoločenstva; keďže vzhľadom na poskytovanie príslušných (primeraných) informácií spotrebiteľovi musí označenie potravín so sladidlami obsahovať aj podrobné informácie o použitých sladidlách; keďže okrem toho, by sa v označení potravín obsahujúcich určité kategórie sladidiel mali uvádzať upozornenia; keďže v súlade s postupom stanoveným v článku 17 smernice 79/112/EHS a v článku 7 smernice 94/35/ES bol návrh tejto smernice predložený Stálemu výboru pre potraviny; keďže tento výbor neposkytol stanovisko; keďže Komisia rovnakým spôsobom predložila návrh Rade, čo sa týka opatrení, ktoré sa majú prijať, PRIJALA TÚTO SMERNICU: Článok 1 Príloha k smernici 94/54/ES sa týmto dopĺňa takto: "Druh alebo kategória potravín | Podrobné údaje | Potraviny obsahujúce sladidlo alebo sladidlá povolené v zmysle smernice 94/35/ES | "obsahuje sladidlo/sladidlá"Tieto podrobné údaje sú uvedené spolu s názvom výrobku, pod ktorým sa predáva tak, ako to ustanovuje článok 5 smernice 79/112/EHS | Potraviny obsahujúce aj pridaný cukor, cukry a sladidlá alebo len sladidlá povolené smernicou 94/35/ES | "obsahuje cukor (cukry) alebo sladidlo (sladidlá)"Tieto podrobné údaje sú uvedené spolu s názvom výrobku, pod ktorým sa predáva tak, ako to ustanovuje článok 5 smernice 79/112/EHS | Potraviny obsahujúce aspartam | "obsahuje fenylalanín" | Potraviny obsahujúce viac ako 10 % pridaných polyalkoholov | "nadmerná konzumácia môže mať laxatívne účinky" | Článok 2 Členské štáty v prípade potreby do 1. júla 1996 zmenia alebo doplnia svoje zákony, iné právne predpisy a správne opatrenia tak, aby: - najneskôr do 1. júla 1996 povolili obchod s výrobkami, ktoré sú v súlade s touto smernicou, - od 1. júla 1997 zakázali obchod s výrobkami, ktoré nie sú v súlade s touto smernicou. Výrobky umiestnené na trh alebo označené pred týmto termínom a ktoré nie sú v súlade s touto smernicou, sa môžu však predávať až do vyčerpania zásob. Bezodkladne o tom informujú Komisiu. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. Článok 3 Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev. Článok 4 Táto smernica je adresovaná členským štátom. V Bruseli 29. marca 1996 Za Radu predseda T. Treu [1] Ú. v. ES L 33, 8.2.1979, s. 1. Smernica naposledy zmenená a doplnená smernicou 93/102/ES (Ú. v. ES L 291, 25.11.1993, s. 14). [2] Ú. v. ES L 237, 10.9.1994, s. 3. [3] Ú. v. ES L 300, 23.11.1994, s. 14. --------------------------------------------------